Lege i Syria: - Jeg har mistet tallet på amputasjoner
Søndag skal minst 56 mennesker ha mistet livet i angrepene, ifølge en eksilgruppe. Flere av dødsofrene skal ha vært barn. En rekke personer skal ha blitt alvorlig skadet. Leger rapporterer nå om en desperat situasjon på sykehusene i det som er Syrias største by, og regnet for å være opprørenes sterkeste by. - Det har vært en stor massakre i dag. Vi har behandlet splintskader, dype mageskader og hjerneskader, sier doktor Ammar Zakaria på Skype til fjernsynskanalen CNN søndag kveld. Det er den syriske regjeringen som står bak luftangrepene. I over en uke har helikoptre angrepet byen med kraftige bomber og artilleri. - En rekke ofre døde før de kom til sykehus. Mange var inne på sykehuset og vi hadde ikke nok ressurser til å hjelpe alle sammen. Vi hadde ikke senger til alle. Folk døde på gulvet, forteller sykehuslegen Zakaria. Ifølge Røde Kors-talsmann Simon Schorno bombes områder hvor sivilbefolkningen bor oftere enn tidligere. Den syriske regjeringen hevder at operasjonene retter seg mot «terrorristgrupper» som oppholder seg i boligområder i Aleppo. Ifølge det statlige nyhetsbyrået skal flere «terrorister» ha blitt drept i angrepene. Røde Kors opplyser at de mest utsatte områdene nå begynner å gå tom for mat og andre livsnødvendige forsyninger. - Vi får ikke de nødvendinge tillatelsene til å dra inn med hjelp. Regjeringen må gi oss grønt lys for å passere kontrollpostene, og vi må gå til fots, og det kan vi ikke gjøre i den nåværende situasjonen, sier Røde Kors-talsmannen Schorno. FN har tidligere opplyst at 100 000 mennesker er drept siden borgerkrigen startet i mars 2011. 500 000 skal ha blitt skadet i den blodige konflikten. Nylig ba FN verdenssamfunnet om 6,5 milliarder dollar i bistand til Syria og nabolandene.
Mennesker som ligger døende på sykehusgulvet. Leger som desperat amputerer og opererer for å redde liv. Innbyggerne i Aleppo er hardt rammet av massive luftangrep.